

### **Občina Bovec**

#### Trg golobarskih žrtev 8

##### 5230 Bovec

Telefon : SI (386) 05/384-19-10

# E-pošta : obcina.pravnasluzba@bovec.si

|  |
| --- |
| **STATUTARNO – PRAVNA KOMISIJA in OBČINSKI SVET OBČINE BOVEC** |

Datum: 13. 11. 2025

GRADIVO za točko:

|  |  |
| --- | --- |
| **ZADEVA:** | **OBRAVNAVA IN SKLEPANJE O PREDLOGU**  **SPREMEMB IN DOPOLNITEV POSLOVNIKA OBČINSKEGA SVETA OBČINE BOVEC** |
| NAMEN: | Uskladitev Poslovnika Občinskega sveta Občine Bovec z Zakonom o spremembah in dopolnitvah Zakona o lokalnih volitvah (ZLV-K) |
| PRAVNA PODLAGA: | 153. člen Ustave Republike Slovenije (Uradni list RS, št. 33/91-I, 42/97 – UZS68, 66/00 – UZ80, 24/03 – UZ3a, 47, 68, 69/04 – UZ14, 69/04 – UZ43, 69/04 – UZ50, 68/06 – UZ121,140,143, 47/13 – UZ148, 47/13 – UZ90,97,99, 75/16 – UZ70a in 92/21 – UZ62a)  Zakon o spremembah in dopolnitvah Zakona o lokalnih volitvah (ZLV-K) (Uradni list RS, št. 102/2024)  prvi odstavek 36. člena Zakona o lokalni samoupravi (Uradni list RS, št. Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 11/14 – popr., 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A, 80/20 – ZIUOOPE, 62/24 – odl. US in 102/24 – ZLV-K)  16. člena Statuta Občine Bovec (Uradni list RS, št. 72/06, 89/10 in 75/17)  112. člena Poslovnika Občinskega sveta Občine Bovec (Uradni list RS, št. 66/2014, 149/2020, 109/2023, 102/2024) |
| GRADIVO PRIPRAVILA: | Katarina Barbara Ostan Koren |
| GRADIVO PREDLAGA: | župan Valter Mlekuž |
| POROČEVALKA: | Katarina Barbara Ostan Koren |

1. **NASLOV: Spremembe in dopolnitve Poslovnika Občinskega sveta Občine Bovec**
2. **UVOD**
   1. **Razlogi za sprejem sprememb in dopolnitev Poslovnika Občinskega sveta Občine Bovec**

Sprejem Zakona o spremembah in dopolnitvah Zakona o lokalnih volitvah (ZLV-K) (Uradni list RS, št. 102/2024)[[1]](#footnote-1) z dne 22. 11. 2024.

* 1. **Ocena stanja**

Poslovnik Občinskega sveta Občine Bovec po sprejemu Zakona o spremembah in dopolnitvah Zakona o lokalnih volitvah (ZLV-K) (Uradni list RS, št. 102/2024) ni usklajen z veljavno zakonodajo. ZLV-K je začel veljati 15 dan po sprejemu (22. 11. 2024), uporabljati pa se prične za prve redne lokalne volitve, ki bodo tretjo nedeljo v novembru 2026, zato je do takrat potrebno uskladiti Poslovnik Občinskega sveta Občine Bovec z ZLV-K.

Do začetka uporabe tega ZLV-K se uporabljajo določbe Zakona o lokalnih volitvah (Uradni list RS, št. 94/07 – uradno prečiščeno besedilo, 45/08, 83/12, 68/17 in 93/20 – odl. US) in Zakona o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A in 80/20 – ZIUOOPE). Vse morebitne nadomestne volitve do razpisa rednih lokalnih volitev v 2026 se bodo torej izvajale na podlagi ureditve, ki je veljala pred uveljavitvijo ZLV-K.

* 1. **Cilji in načela**

Uskladitev Poslovnika Občinskega sveta Občine Bovec z Zakonom o spremembah in dopolnitvah Zakona o lokalnih volitvah (ZLV-K) (Uradni list RS, št. 102/2024).

* 1. **Ocena finančnih in drugih posledic**

Finančnih posledic z uveljavitvijo te spremembe poslovnika, razen stroškov objave, ni.

1. **BESEDILO ČLENOV:**

Glej prilogo.

1. **OBRAZLOŽITEV:**

Državni zbor Republike Slovenije je dne 22. 11. 2024 sprejel Zakon o spremembah in dopolnitvah Zakona o lokalnih volitvah *(v nadaljevanju: ZLV-K)*, ki je objavljen v Uradnem listu Republike Slovenije št. 102/2024. ZLV-K sicer v pretežni meri spreminja in dopolnjuje Zakon o lokalnih volitvah (ZLV), z nekaj določbami pa posega tudi v Zakon o lokalni samoupravi *(v nadaljevanju: ZLS)*. Zaradi navedenih sprememb morajo občine pred naslednjimi lokalnimi volitvami uskladiti poslovnike občinskih svetov in odloke, ki urejajo volilne enote.

Zaradi enotne ureditve volilnega spora zakon posega v 15.b člen ZLS, pri čemer se zaradi sistematičnosti zakonske ureditve ne spreminja samo besedilo omenjenega člena, temveč se materija, ki jo člen ureja, bodisi umešča v ZLV (30. in 38. člen ZLV) bodisi ureja v spremenjenih 15.b, 37.a, 41. in 42. členu in v novem 15.c in 15.č členu ZLS. Terminološko 5. člen ZLV-K spreminja še 30. člen ZLV. Ta sprememba se nanaša na način ugotavljanja mandatov novoizvoljenega občinskega sveta. Občinski svet po novem ne potrjuje več mandatov novoizvoljenih članov občinskih svetov, ampak to stori občinska volilna komisija, ko objavi akt o izidu volitev (16. člen ZLV-K, ki posega v 90. člen zakona). Občinski svet se na konstitutivni seji z izvolitvijo članov zgolj seznani.

ZLV-K s spremembo Zakona o lokalni samoupravi, in sicer z novim 15.c členom določa rok za sklic konstitutivne seje občinskega sveta. Doslej je urejanje te vsebine zakon prepuščal občinskim poslovnikom, po novi ureditvi, pa se prva seja občinskega sveta opravi najpozneje v 14 dneh po objavi akta o izidu volitev iz 90. člena ZLV.

Izvedbo konstitutivne seje sicer določa že zakon, zato te določbe načeloma ni treba prepisovati v poslovnik občinskega sveta, vendar menimo, da je kljub temu smiselno oziroma konsistentno to določbo povzeti tudi v poslovnik tako, da se določi nujne točke dnevnega reda konstitutivne seje občinskega sveta. Enako velja tudi za določbo glede prenehanja mandata dosedanjim članom občinskega sveta in pridobitve oziroma začetek izvrševanja mandata novoizvoljenih članov mandata, kar določa 4. člen ZLV-K.

Poslovnik Občinskega sveta Občine Bovec *(v nadaljevanju: Poslovnik)* je v poglavju II. KONSTITUIRANJE OBČINSKEGA SVETA, ki obsega 8., 9., 10., 11. in 12. člen, urejal konstituiranje občinskega sveta po izvedenih lokalnih volitvah. Predlaga se sprememba 8., 9. in 11. člena in črtanje 8.a in 10. člena Poslovnika na način:

* Dosedanji 8. člen Poslovnika se uskladi z 15. c členom ZLS.
* Dosedanji 9. člen Poslovnika Občinskega sveta Občine Bovec je določal potek seje občinskega sveta, ki je bil zaradi drugačne ureditve potrditve mandatov bolj obsežen. Glede na to, da se po novi ureditvi ZLV – K občinski svet zgolj seznani z izidom volitev je dnevni red konstitutivne seje drugačen od dosedanjega.
* Dosedanji 8.a člen Poslovnika je določal obvezni dnevni red konstitutivne seje. Obvezen dnevni red prve seje sveta se določi s spremembo 9. člena, zato se kot nepotreben črta 8.a člen.
* Iz razloga zapisanega v prejšnji alinei in iz razloga, ker svet ne odloča več o pritožbah zoper izvolitev župana se kot nepotreben črta 10. člen Poslovnika.
* Materija glede začetka mandata je v celoti urejena v predlaganem novem 11. členu Poslovnika.

1. **PREDLOG SKLEPA ZA OBČINSKI SVET:**

Na podlagi tretjega odstavka 79. člena in prvega odstavka 112. člena Poslovnika Občinskega sveta Občine Bovec, t.j. v kolikor na predlog odloka v prvi obravnavi ne bo bistvenih vsebinskih pripomb in bi besedilo predloga v drugi obravnavi bilo enako besedilu predloga odloka v prvi obravnavi, župan Občine Bovec Občinskemu svetu Občine Bovec predlaga, da se prva in druga obravnava predloga odloka združita in se predlog odloka sprejme.

Na podlagi 16. člena Statuta Občine Bovec (Uradni list RS, št. 72/06, 89/10 in 75/17) je Občinski svet Občine Bovec na \_\_\_. redni seji dne \_\_\_\_\_\_\_\_ sprejel naslednji

**SKLEP**

**I.**

**Občinski svet Občine Bovec sprejme predlog Sprememb in dopolnitev Poslovnika Občinskega sveta Občine Bovec v združenih prvi in drugi obravnavi.**

**Valter Mlekuž**

**župan**

**Priloge:**

* Predlog Sprememb in dopolnitev Poslovnika Občinskega sveta Občine Bovec.

Na podlagi prvega odstavka 36. člena Zakona o lokalni samoupravi (Uradni list RS, št. Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 11/14 – popr., 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A, 80/20 – ZIUOOPE, 62/24 – odl. US in 102/24 – ZLV-K), 16. člena Statuta Občine Bovec (Uradni list RS, št. 72/06, 89/10 in 75/17) in 112. člena Poslovnika Občinskega sveta Občine Bovec (Uradni list RS, št. 66/2014, 149/2020, 109/2023, 102/2024), je Občinski svet Občine Bovec na \_\_\_. redni seji dne \_\_\_\_\_\_\_\_ sprejel naslednji

**SPREMEMBE IN DOPOLNITVE**

**POSLOVNIKA OBČINSKEGA SVETA OBČINE BOVEC**

1. **člen**

8. člen Poslovnika Občinskega sveta Občine Bovec (Uradni list RS, št. 66/2014, 149/2020, 109/2023, 102/2024 – v nadaljnjem besedilu: Poslovnik) se spremeni tako, da se odslej glasi:

»(1) Občinski svet se konstituira na prvi seji po volitvah, na kateri se seznani z izidom volitev v občini, pod pogojem, da je v aktu občinske volilne komisije o izidu volitev, ugotovljena izvolitev več kot polovice članov občinskega sveta.

(2) Prvo sejo občinskega sveta skliče dotedanji župan. Prva seja se opravi najpozneje v 14 dneh po objavi akta o izidu volitev iz zakona, ki ureja lokalne volitve, vodi pa jo najstarejši član občinskega sveta. Če seja ni sklicana v zgoraj navedenem roku, jo skliče predsednik občinske volilne komisije.

(3) Zaradi priprave na prvo sejo občinskega sveta skliče župan nosilce kandidatnih list, s katerih so bili izvoljeni člani občinskega sveta.«

1. **člen**

9.člen Poslovnika se spremeni tako, da se odslej glasi:

»(1) Obvezni dnevni red prve seje sveta je:

1. ugotovitev števila navzočih novoizvoljenih članov sveta,

2. seznanitev sveta z aktom občinske volilne komisije o izidu volitev v svet in volitev župana,

3. pozdravni nagovor župana,

4. imenovanje komisije za mandatna vprašanja, volitve in imenovanja.

(2) Če je bil županu potrjen mandat člana sveta, lahko predsedujoči na podlagi njegove izjave, da bo opravljal funkcijo župana, razširi dnevni red prve seje s sklepom o ugotovitvi predčasnega prenehanja mandata člana občinskega sveta zaradi nezdružljivosti obeh funkcij.

(3) O obveznem dnevnem redu prve seje svet ne razpravlja in ne odloča.

(4) Dnevni red prve seje predlaga prejšnji župan v skladu s tem členom in sklepi pripravljalnega sestanka iz tretjega odstavka prejšnjega člena tega poslovnika.

(5) Postopek potrditve mandatov članov sveta in odločanje o morebitnih pritožbah kandidatov za člane sveta ali predstavnikov kandidatnih list oziroma kandidatov za župana ali predstavnikov kandidatur za župana določa zakon.«

1. **člen**

8.a in 10.člen Poslovnika se črtata.

1. **člen**

11.člen Poslovnika se spremeni tako, da se odslej glasi:

»(1) Izvoljeni kandidat za člana občinskega sveta pridobi mandat z dnem izvolitve, izvrševati pa ga začne, ko se novi občinski svet seznani z aktom o izidu volitev iz zakona, ki ureja lokalne volitve, s katerim je ugotovljena njegova izvolitev.

(2) Izvoljeni kandidat za župana pridobi mandat z dnem izvolitve, izvrševati pa ga začne, ko se novi občinski svet seznani z aktom o izidu volitev iz zakona, ki ureja lokalne volitve, s katerim je ugotovljena njegova izvolitev.

(3) Po ustanovitvi novega občinskega sveta preneha mandat dotedanjim članom občinskega sveta. S prenehanjem mandata članov sveta preneha članstvo v nadzornem odboru ter stalnih in občasnih delovnih telesih sveta.«

1. **člen**

Četrti odstavek 58. člena Poslovnika se spremeni tako, da se odslej glasi:

»Komisijo za mandatna vprašanja, volitve in imenovanja imenuje občinski svet na prvi seji po volitvah takoj, ko se konstituira. «

1. **člen**

Te spremembe in dopolnitve poslovnika začnejo veljati petnajsti dan po objavi v Uradnem listu Republike Slovenije, uporabljati pa se začnejo za prve redne lokalne volitve, razpisane po uveljavitvi tega akta.

Številka:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bovec, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ župan

Valter Mlekuž

1. Zakon o spremembah in dopolnitvah Zakona o lokalnih volitvah (ZLV-K), Uradni list RS, št. 102/2024, <https://www.uradni-list.si/glasilo-uradni-list-rs/vsebina/2024-01-3207>, pridobljeno 26. 8. 2025 ob 10:10 uri. [↑](#footnote-ref-1)