****

### **Občina Bovec**

#### **Trg golobarskih žrtev 8**

##### **5230 Bovec**

**Telefon: SI (386) 05/384-19-00**

E-pošta: obcina.info@bovec.si

Številka: 007-0001/2013-15

Datum: 20. 1. 2026

Gradivo za točko: \_\_\_\_\_\_\_\_\_

**ZADEVA:** **ODLOK o spremembah Odloka o ustanovitvi javnega zavoda Knjižnica Cirila Kosmača Tolmin - PREDLOG**

**PRIPRAVLJANJE GRADIVA:** Občinska uprava

**PREDLAGATELJ GRADIVA:** Župan Občine Bovec

**FINANČNA SREDSTVA:** Sprejetje Odloka o spremembah Odloka o ustanovitvi javnega zavoda Knjižnica Cirila Kosmača Tolmin nima neposrednih finančnih vplivov na proračune Občine Bovec, Občine Kobarid in Občine Tolmin.

**OBRAZLOŽITEV:**

1. **NASLOV**

ODLOK o spremembah Odloka o ustanovitvi javnega zavoda Knjižnica Cirila Kosmača Tolmin – PREDLOG

1. **RAZLOGI ZA SPREMEMBE ODLOKA**

Javni zavod Knjižnica Cirila Kosmača Tolmin izvaja javno službo za področje knjižnične dejavnosti, v sklopu katere skrbi za zbiranje, obdelovanje, hranjenje in posredovanje knjižničnega gradiva, zagotavljanje dostopa do knjižničnega gradiva in elektronskih publikacij, izdelovanje knjižničnih katalogov, podatkovnih zbirk in drugih informacijskih virov, posredovanje bibliografskih in drugih informacijskih proizvodov in storitev, sodelovanje v medknjižnični izposoji in pri posredovanju informacij, pridobivanje in izobraževanje uporabnikov, informacijsko opismenjevanje, varovanje knjižničnega gradiva, ki je kulturni spomenik, drugo bibliotekarsko, dokumentacijsko in informacijsko delo.

V 13. členu Odloka o ustanovitvi javnega zavoda Knjižnica Cirila Kosmača Tolmin (Uradni list RS, št. 38/22; v nadaljnjem besedilu: Odlok) so podrobneje opredeljene dejavnosti, ki jih opravlja Knjižnica Cirila Kosmača Tolmin.

S 1. januarjem 2025 je stopila v veljavo nova Uredba o standardni klasifikaciji dejavnosti – SKD 2025, objavljena v Uradnem listu RS, št. 27/2024 z dne 29. marec 2024. SKD 2025 v celoti povzema evropsko klasifikacijo dejavnosti NACE Rev. 2.1, objavljeno v Uradnem listu Evropskih skupnosti dne 20. januarja 2023 kot delegirana uredba Komisije (EU) št. 2023/137, hkrati pa jo tudi dopolnjuje z nacionalnimi podrazredi. Standardna klasifikacija dejavnosti (v nadaljnjem besedilu: SKD) je obvezen nacionalni standard za evidentiranje, zbiranje, obdelovanje, analiziranje, posredovanje in izkazovanje podatkov, pomembnih za spremljanje stanj in gibanj na ekonomskem in socialnem področju ter na področju okolja in naravnih virov. SKD se uporablja za določanje dejavnosti in za razvrščanje poslovnih subjektov in njihovih delov za potrebe različnih uradnih in drugih administrativnih podatkovnih zbirk ter za potrebe statistike in analitike v državi in na mednarodni ravni. Poslovni subjekti (npr. d.o.o., d.d., društva, zavodi), ki imajo dejavnosti določene v ustanovitvenem aktu, morajo dejavnosti uskladiti s SKD 2025 ob prvi spremembi ustanovitvenega akta. Pravočasna uskladitev vaših dejavnosti s SKD 2025 je pomembna, saj Zakon o preprečevanju dela in zaposlovanja na črno prepoveduje opravljanje dejavnosti ali dela, ki ni skladno z določeno oziroma registrirano dejavnostjo.

Opravljanje tržne dejavnosti javnih zavodov je opredeljeno tudi v Zakonu o javnih financah (Uradni list RS, št. 11/11 – UPB, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O, 76/23, 24/25 – ZFisP-1 in 39/25), in sicer lahko javni zavod prodajo blaga in storitev na trgu izvaja le, če z izvajanjem le-te zagotovi najmanj pokritje vseh s to dejavnostjo povezanih odhodkov. Če javni zavod opravlja prodajo blaga in storitev na trgu, mora biti cena teh storitev in blaga določena tako, da so vanjo všteti vsi stroški, ki so povezani s prodajo blaga in storitev na trgu ter se nanašajo na izdatke za blago in storitve, investicije in investicijsko vzdrževanje, amortizacijo ter stroške dela. Zakon o računovodstvu (Uradni list RS, št. 23/99, 30/02 – ZJF-C in 114/06 – ZUE) v 9. členu določa, da morajo proračunski uporabniki v poslovnih knjigah in poročilih zagotavljati ločeno spremljanje poslovanja in prikaz izida poslovanja s sredstvi javnih financ in drugih sredstev za opravljanje javne službe od spremljanja poslovanja s sredstvi, pridobljenimi iz naslova prodaje blaga in storitev na trgu. Zagotavljati morajo tudi možnost ocenjevanja namembnosti, gospodarnosti in učinkovitosti porabe sredstev iz javnih financ. Nadalje 16. člen določa, da proračunski uporabniki odhodke izkazujejo glede na vrsto dejavnosti, na katero se nanašajo. Razčlenjujejo jih na odhodke, ki se nanašajo na opravljanje javne službe in odhodke, ki se nanašajo na ustvarjanje prihodkov na trgu. Skladno z določbo 17. člena pa so proračunski uporabniki dolžni izkazovati prihodke po vrstah in namenih iz naslova opravljanja javne službe, iz naslova prodaje blaga in storitev na trgu in drugih virov.

V začetku meseca februarja 2022 je v veljavo stopil **Pravilnik o spremembah in dopolnitvah Pravilnika o postopkih za izvrševanje proračuna Republike Slovenije** (Uradni list RS, št. 11/22; v nadaljnjem besedilu: Pravilnik). Pravilnik je določil novo poglavje »6.3.1.a Usmeritve za opravljanje tržne dejavnosti«, z dvema novima določiloma, in sicer 119.a in 119.b člen. V 24. členu Pravilnika je občinam naložil, da do konca leta 2023 uskladijo akte o ustanovitvi javnih zavodov z novim 119.a členom Pravilnika, ki pravi, da mora akt o ustanovitvi posrednega uporabnika državnega proračuna, ki je javni zavod in ki poleg javne službe opravlja tudi prodajo blaga in storitev na trgu, vsebovati določbo, *da javni zavod prodajo blaga in storitev na trgu lahko izvaja le, če bo z izvajanjem te zagotovil najmanj pokritje vseh s to dejavnostjo povezanih odhodkov.* Drugi odstavek 1. člena Pravilnika pa določa, da se določbe tega Pravilnika smiselno uporabljajo tudi za občine.

V 25. členu Pravilnika je javnim zavodom naložil, da v roku šestih mesecev od uveljavitve Pravilnika, tj. do sredine avgusta 2022, uveljavijo cenik iz novega 119.b člena Pravilnika. Pravilnik je bil objavljen v Uradnem listu RS št. 11/22 dne 28. januarja 2022 in je stopil v veljavo petnajsti dan po objavi, tj. 12. februarja 2022. Glede na določbo 3. odstavka 119.b člena Pravilnika cenik za opravljanje prodaje blaga in storitev na trgu sprejme organ, pristojen za sprejem finančnega načrta javnega zavoda, v primeru Knjižnice Cirila Kosmača Tolmin je skladno s 30. členom Zakona o zavodih ta organ svet zavoda.

Zaradi zahteve po uskladitvi aktov o ustanovitvi javnih zavodov z določbami Pravilnika ter SKD 2025, je Občina Tolmin kot večinska ustanoviteljica pristopila k pripravi predloga Odloka o spremembah Odloka o ustanovitvi javnega zavoda Knjižnica Cirila Kosmača Tolmin in sicer tako, da je v odloku spremenila 13. člen in v njem opredelila podrazrede dejavnosti, ki jih opravlja zavod, skladno s SKD 2025 (ob upoštevanju prevedbe iz SKD 2008 v SKD 2025), in 8. člen, kamor umešča tudi določbi, ki določata pogoje za opravljanje tržne dejavnosti zavoda skladno s 119.a členom Pravilnika.

Poleg sprememb, ki so posledica navedenih zakonskih in podzakonskih aktov, pa se s spremembo Odloka dopolni tudi 8. člen Odloka, ki opredeljuje uporabo žiga. Skladno z novostmi, ki jih prinašajo spremembe na področju digitalnega poslovanja in z vedno pogostejšo prakso pristojnih institucij po elektronskih podpisih listin, se v člen doda stavek, da digitalni podpis odgovorne osebe lahko nadomesti žig.

Zadnja sprememba pa se nanaša na 37. člen Odloka, s čimer **se opredelitev načinov pridobivanja sredstev za izvajanje dejavnosti ustrezno uskladi z zakonodajo**. V dosedanjem Odloku je namreč navedeno, da lahko zavod sredstva iz dejavnosti, ki niso javna služba, pridobi tudi z oddajanjem prostorov in opreme v najem, kar pa ni skladno z **Zakonom o javnih financah** (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O, 76/23, 24/25 – ZFisP-1 in 39/25), ki v 80. členu nedvoumno določa, da kupnina od prodaje premoženja in najemnina od oddaje stvarnega premoženja v najem predstavljata prihodek proračuna države oziroma občine, ki je lastnik premoženja. Posledično se ti prihodki v poslovnih knjigah zavoda smejo izkazovati le na prehodnih kontih terjatev in obveznosti in niso vključeni v izkaz prihodkov in odhodkov javnega zavoda.

Iz zgoraj opisanih razlogov pristojne strokovne službe Občine Bovec, Občine Kobarid in Občine Tolmin občinskim svetom vseh treh oblin ustanoviteljic predlagajo spremembo Odloka o ustanovitvi javnega zavoda Knjižnica Cirila Kosmača Tolmin, z namenom, da se slednji uskladi z veljavno zakonodajo.

1. **PRAVNA PODLAGA**
2. Zakon o zavodih (Uradni list RS, št. 12/91, 8/96, 36/00 – ZPDZC in 127/06 – ZJZP),
3. Zakon o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb, 105/22 – ZZNŠPP in 8/25),
4. Zakon o knjižničarstvu (Uradni list RS, št. 87/01, 96/02 – ZUJIK in 92/15),
5. Zakon o javnih financah (Uradni list RS, št. 11/11 – UPB, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O, 76/23, 24/25 – ZFisP-1 in 39/25),
6. Zakon o računovodstvu (Uradni list RS, št. 23/99, 30/02 – ZJF-C in 114/06 – ZUE) in
7. Pravilnik o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13, 81/16, 11/22, 96/22, 105/22 – ZZNŠPP, 149/22, 106/23 in 88/24).
8. **STATUTARNO PRAVNA KOMISIJA**

**Komisija je na svoji 1. korespondenčni seji dne 17. 12. 2025 obravnavala predlog Odloka o spremembah Odloka o ustanovitvi javnega zavoda Knjižnica Cirila Kosmača Tolmin ter sklenila, da je odlok primeren za nadaljnjo obravnavo.**

1. **ODBOR ZA NEGOSPODARSTVO IN JAVNE SLUŽBE DRUŽBENIH DEJAVNOSTI**

**Odbor za negospodarstvo in javne službe družbenih dejavnosti je na svoji 9. redni seji dne 16. 1. 2026 obravnaval predlog Odloka o spremembah Odloka o ustanovitvi javnega zavoda Knjižnica Cirila Kosmača Tolmin ter predlaga Občinskemu svetu Občine Bovec, da predlog odloka sprejme v predlagani obliki.**

*PREDLOG*

Na podlagi 3. člena Zakona o zavodih (Uradni list RS, št. 12/91, 8/96, 36/00 – ZPDZC in 127/06 – ZJZP), 26. in 135. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb, 105/22 – ZZNŠPP in 8/25), 20. člena Zakona o knjižničarstvu (Uradni list RS, št. 87/01, 96/02 – ZUJIK in 92/15, 16. člena Statuta Občine Bovec (Uradni list RS, št. 72/06 in 89/10), 18. člena Statuta Občine Kobarid (Uradni list RS, št. 39/16 – uradno prečiščeno besedilo in 36/25) ter 21. člena Statuta Občine Tolmin (Uradni list RS, št. 13/09, 17/11 in 106/15) so Občinski svet Občine Bovec na \_\_. seji dne \_\_\_\_\_\_\_\_\_\_, Občinski svet Občine Kobarid na \_\_. seji dne \_\_\_\_\_\_\_\_\_\_ in Občinski svet Občine Tolmin na \_\_. seji dne \_\_\_\_\_\_\_\_\_\_ sprejeli

**ODLOK**

**o spremembah Odloka o ustanovitvi javnega zavoda Knjižnica Cirila Kosmača Tolmin**

1. člen

Besedilo 3. točke 8. člena Odloka ustanovitvi javnega zavoda Knjižnica Cirila Kosmača Tolmin (Uradni list RS, št.38/22; v nadaljnjem besedilu: Odlok) se spremeni tako, da se glasi:

»(3) Žig iz prvega odstavka tega člena uporablja zavod v pravnem prometu za žigosanje vseh aktov, dokumentov in dopisov, ki jih pošilja organom, organizacijam, društvom, občanom in uporabnikom ter za označevanje knjižničnega gradiva. Digitalni podpis odgovorne sebe lahko nadomesti žig.«.

1. člen

Besedilo 1. točke 12. člena Odloka se spremeni tako, da se glasi:

»(1) Zavod lahko prodajo blaga in storitev na trgu izvaja le, če bo z izvajanjem te zagotovil najmanj pokritje vseh s to dejavnostjo povezanih odhodkov.«.

1. člen

Besedilo 13. člena Odloka se spremeni tako, da se glasi:

(1) Glavna dejavnost zavoda je S91.110 Dejavnost knjižnic.

(2) Naloge, ki jih zavod opravlja, so v skladu z Uredbo o standardni klasifikaciji (Uradni list RS, št. 27/24) dejavnosti razvrščene v:

C18.120 Drugo tiskanje

C18.130 Priprava za tisk in objavo

C18.140 Knjigoveštvo in sorodne dejavnosti

G47.610 Trgovina na drobno s knjigami

G47.621 Trgovina na drobno s časopisi in revijami

G47.780 Trgovina na drobno z drugim novim blagom

G47.790 Trgovina na drobno z rabljenim blagom

J58.110 Izdajanje knjig

J58.130 Izdajanje revij in druge periodike

J58.190 Drugo založništvo, razen izdajanja programske opreme

J59.110 Produkcija filmov, videofilmov, televizijskih oddaj

J59.120 Postprodukcijske dejavnosti pri izdelavi filmov, videofilmov, televizijskih oddaj

J59.140 Kinematografska dejavnost

J59.200 Snemanje in izdajanje zvočnih zapisov in muzikalij

J60.390 Druge dejavnosti distribucije vsebin

K62.200 Svetovanje o računalniških napravah in programih ter upravljanje računalniških naprav in sistemov

K62.900 Druge z informacijsko tehnologijo in računalniškimi storitvami povezane dejavnosti

K63.100 Dejavnosti v zvezi z računalniško infrastrukturo, obdelavo podatkov in gostovanjem ter povezane dejavnosti

M68.200 Oddajanje in obratovanje lastnih ali najetih nepremičnin

M68.320 Drugo poslovanje z nepremičninami za plačilo ali po pogodbi

N72.200 Raziskovalna in razvojna dejavnost na področju družboslovja in humanistike

N73.200 Raziskovanje trga in javnega mnenja

N73.300 Dejavnost stikov z javnostjo

N74.120 Grafično oblikovanje in vizualno komuniciranje

N74.200 Fotografska dejavnost

O77.220 Dajanje drugih izdelkov za široko rabo v najem in zakup

O77.330 Dajanje pisarniške opreme in računalniških naprav v najem in zakup

O77.400 Dajanje pravic uporabe intelektualne lastnine v zakup, razen avtorsko zaščitenih del

O82.100 Pisarniške dejavnosti

Q85.590 Drugo izobraževanje, izpopolnjevanje in usposabljanje, d. n.

S90.310 Obratovanje objektov za kulturne prireditve

S91.110 Dejavnost knjižnic

S91.120 Dejavnost arhivov

S91.300 Konservatorstvo, restavriranje in druge pomožne dejavnosti za ohranjanje kulturne dediščine

(3) Dejavnosti iz tretje točke tega člena se lahko izvajajo kot tržna dejavnost.

(4) Zavod opravlja dejavnosti na območju občin ustanoviteljic.«.

1. člen

Besedilo 1. točke 37. člena Odloka se spremeni tako, da se glasi:

»(1) Zavod pridobiva sredstva za izvajanje dejavnosti:

a. iz javnih virov za opravljanje javne službe:

– iz sredstev državnega proračuna;

– iz sredstev proračunov ustanoviteljic;

– iz drugih virov v skladu z zakonom in drugimi predpisi;

b. iz nejavnih virov za opravljanje javne službe:

– z zaračunavanjem blaga in storitev v skladu s predpisi;

c. iz dejavnosti na trgu, ki niso javna služba:

– z donacijami, darili in iz drugih zakonitih virov, na način in pod pogoji, določenimi z zakonom;

– iz sredstev drugih uporabnikov;

– iz sredstev, pridobljenih na projektnih razpisih.«.

KONČNA DOLOČBA

1. člen

Ta odlok začne veljati naslednji dan po objavi v Uradnem listu Republike Slovenije.

**Valter Mlekuž, Marko Matajurc, Alen Červ,**

župan Občine Bovec župan Občine Kobarid župan Občine Tolmin

Številka: 007-0001/2013 Številka: Številka: 007-0021/2025

Bovec, dne \_\_\_\_\_\_\_\_\_ Kobarid, dne \_\_\_\_\_\_\_\_\_\_ Tolmin, dne \_\_\_\_\_\_\_\_\_\_